title: Komission täytäntöönpanoasetus (EU) 2018/183, annettu 7 päivänä helmikuuta 2018, formaldehydiä säilöntäaineiden ja hygieniaa edistävien aineiden funktionaalisiin ryhmiin kuuluvana rehun lisäaineena koskevan hyväksynnän epäämisestä (ETA:n kannalta merkityksellinen teksti. )

text:
               8.2.2018

               FI

               Euroopan unionin virallinen lehti

               L 34/6

         KOMISSION TÄYTÄNTÖÖNPANOASETUS (EU) 2018/183,
   annettu 7 päivänä helmikuuta 2018,
   formaldehydiä säilöntäaineiden ja hygieniaa edistävien aineiden funktionaalisiin ryhmiin kuuluvana rehun lisäaineena koskevan hyväksynnän epäämisestä
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
   sekä katsoo seuraavaa:

               (1)

               Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perustelut ja menettelyt hyväksynnän myöntämiselle tai epäämiselle. Mainitun asetuksen 10 artiklassa säädetään sellaisten lisäaineiden uudelleenarvioinnista, joille on annettu hyväksyntä neuvoston direktiivin 70/524/ETY (2) mukaisesti.

               (2)

               Formaldehydi hyväksyttiin direktiivin 70/524/ETY mukaisesti komission direktiivillä 83/466/ETY (3) rajoittamattomaksi ajaksi säilöntäaineiden ryhmään kuuluvana rehun lisäaineena käytettäväksi enintään kuuden kuukauden ikäisten sikojen ruokinnassa tarkoitetussa rasvattomassa maidossa. Kyseinen tuote merkittiin sen jälkeen rehun lisäaineita koskevaan rekisteriin olemassa olevana tuotteena asetuksen (EY) N:o 1831/2003 10 artiklan 1 kohdan mukaisesti.

               (3)

               Formaldehydi (EY-numero 200-001-8, CAS-numero 50-00-0) sisällytettiin komission asetuksella (EY) N:o 1451/2007 (4) perustettuun sellaisten tehoaineiden luetteloon, joita on arvioitava sitä silmällä pitäen, voidaanko ne mahdollisesti lisätä Euroopan parlamentin ja neuvoston direktiivin 98/8/EY (5) liitteisiin I, IA tai IB. Direktiivin 98/8/EY korvanneen Euroopan parlamentin ja neuvoston asetuksen (EU) N:o 528/2012 (6) soveltamisalaan eivät kuitenkaan kuulu tuotteet, joita käytetään rehun säilömiseen haitallisten organismien torjumiseksi ja erityisesti vähentämään salmonellan aiheuttamaa rehun saastumista, sillä kyseiset tuotteet kuuluvat asetuksen (EY) N:o 1831/2003 soveltamisalaan. Biosidivalmisteita, joita käytetään rehun säilöntäaineina ja jotka sisältävät formaldehydiä, ei ole komission päätöksen 2013/204/EU (7) mukaisesti saanut saattaa markkinoille 1 päivästä heinäkuuta 2015 lähtien. Tämä päivämäärä asetettiin tavoitteena antaa riittävästi aikaa siirtyä biosidivalmisteiden sääntelyjärjestelmästä asetuksen (EY) N:o 1831/2003 mukaiseen rehun lisäaineiden sääntelyjärjestelmään.

               (4)

               Asetuksen (EY) N:o 1831/2003 7 artiklan mukaisesti toimitettiin kaksi formaldehydivalmisteen hyväksyntää kaikkien eläinlajien rehun lisäaineena koskevaa hakemusta, joissa pyydettiin, että kyseinen lisäaine luokiteltaisiin lisäaineiden luokkaan ”teknologiset lisäaineet” ja funktionaaliseen ryhmään ”säilöntäaineet”. Molempiin hakemuksiin sisältyi käyttö enintään kuuden kuukauden ikäisille sioille tarkoitetussa rasvattomassa maidossa olemassa olevana tuotteena asetuksen (EY) N:o 1831/2003 10 artiklan 2 kohdan mukaisesti. Hakemusten mukana toimitettiin asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.

               (5)

               Asetuksen (EY) N:o 1831/2003 7 artiklan mukaisesti toimitettiin lisäksi formaldehydivalmisteen hyväksyntää sikojen ja siipikarjan rehun lisäaineena koskeva hakemus, jossa pyydettiin, että kyseinen lisäaine luokiteltaisiin lisäaineiden luokkaan ”teknologiset lisäaineet” ja funktionaaliseen ryhmään ”hygieniaa edistävät aineet”. Hakemuksen mukana toimitettiin asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.

               (6)

               Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi kahdessa 28 päivänä tammikuuta 2014 (8) antamassaan lausunnossa ja 1 päivänä heinäkuuta 2014 (9) antamassaan lausunnossa, että formaldehydivalmiste olisi kohdelajien osalta turvallista tiettyinä pitoisuuksina broilerien, munivien kanojen, japaninviiriäisten ja (vieroitettujen) porsaiden ruokinnassa mutta että turvallista pitoisuutta ei voitu määrittää kaikkien eläinlajien ja -luokkien osalta, kaikki siipikarja ja siat mukaan luettuina. Saatavilla olevista tutkimuksista ei myöskään voitu päätellä sitä formaldehydin pitoisuutta, joka olisi turvallinen kohdelajien lisääntymisen kannalta. Elintarviketurvallisuusviranomainen totesi myös, että formaldehydivalmiste saattaa olla tehokas säilöntäaineena ja hygieniaa edistävänä aineena mikrobien kasvun vähentämisessä salmonellan saastuttamassa rehussa. Elintarviketurvallisuusviranomainen totesi kyseisissä kolmessa lausunnossaan lisäksi, että formaldehydi on ongelmallinen käyttäjien turvallisuuden kannalta. Formaldehydi on myrkyllistä ainetta, joka on erittäin ärsyttävää, herkistää ihoa ja hengitysteitä (työperäinen astma mukaan luettuna) ja aiheuttaa silmävaurioita. Elintarviketurvallisuusviranomainen mainitsi lausunnoissaan, että paikallisen ärsytyksen oletetaan edistävän vahvasti karsinogeneesiä mutta että alhaisempien paikallisten formaldehydipitoisuuksien tiedetään tuottavan DNA-addukteja ja että tämän vuoksi se katsoi, ettei altistumista pitoisuudelle, josta ei aiheudu ärsytystä, ei voida pitää täysin riskittömänä. Elintarviketurvallisuusviranomainen totesi lisäksi, ettei nykytietämyksen perusteella voida sulkea pois formaldehydialtistuksen ja leukemian välistä syy-yhteyttä. Elintarviketurvallisuusviranomainen katsoi, ettei formaldehydivalmisteen hakemuksen kohteena olleen rehussa tapahtuvan käytön osalta voitu määrittää tasoa, jolla ihon, silmien tai hengityselinten altistuminen formaldehydille olisi turvallista. Tämän vuoksi elintarviketurvallisuusviranomainen suositteli toimenpiteiden toteuttamista sen varmistamiseksi, etteivät tuotetta käsittelevien henkilöiden hengitystiet, iho tai silmät altistu formaldehydin käytöstä syntyvälle pölylle, sumulle tai höyrylle. Elintarviketurvallisuusviranomainen suositti lisäksi, että olisi tarkasteltava sitä, suojaisivatko mahdollisesti vahvistettavat tiukat suojelutoimenpiteet tehokkaasti käyttäjiä. Se myös vahvisti asetuksella (EY) N:o 1831/2003 perustetun vertailulaboratorion toimittaman raportin analyysimenetelmästä, jolla lisäaine määritetään rehusta.

               (7)

               Formaldehydi on Euroopan parlamentin ja neuvoston asetuksella (EY) N:o 1272/2008 (10) luokiteltu syöpää aiheuttavaksi (kategoria 1B) hengitettynä ja sukusolujen perimää vaurioittavaksi (kategoria 2).

               (8)

               Työterveyttä ja työturvallisuutta koskevan unionin lainsäädännön puitteissa ollaan määrittämässä työperäisen altistuksen raja-arvoja formaldehydille. Komission päätöksellä 2014/113/EU (11) perustettu työperäisen altistuksen raja-arvoja käsittelevä tiedekomitea esitti 30 päivänä kesäkuuta 2016 antamassaan suosituksessa (12) käsityksensä vaikutustavan arviointiin perustuvasta formaldehydin raja-arvosta, jota tämän jälkeen tarkasteli työturvallisuuden ja työterveyden neuvoa-antava kolmikantainen komitea (13) työperäisen altistuksen raja-arvojen vahvistamista koskevan menettelyn mukaisesti.

               (9)

               Asetuksen (EY) N:o 1831/2003 9 artiklan mukaisesti lisäaineen hyväksyntää koskevassa toimenpiteessä on otettava huomioon kyseisen asetuksen 5 artiklan 2 ja 3 kohdan vaatimukset samoin kuin yhteisön lainsäädäntö sekä muut asiaan liittyvät perustellut tekijät. Formaldehydin hyväksymistä rehun lisäaineena koskevan riskinhallintapäätöksen olisi näin ollen perustuttava kaikkiin saatavilla oleviin tietoihin käsillä olevista riskeistä – eritoten yhtäältä formaldehydin käsittelystä käyttäjille ja erityisesti työntekijöille aiheutuvista riskeistä ja toisaalta eläimille ja kyseisten eläintuotteiden käyttäjille aiheutuvista riskeistä, jos formaldehydiä ei käytetä rehun lisäaineena.

               (10)

               Työterveyttä ja työturvallisuutta koskevan unionin lainsäädännön ja erityisesti Euroopan parlamentin ja neuvoston direktiivin 2004/37/EY (14) 4 artiklan mukaisesti työnantajan tulee vähentää niin paljon kuin se on teknisesti mahdollista syöpää aiheuttavan aineen tai perimän muutoksia aiheuttavan aineen käyttöä työpaikalla korvaamalla se aineella, valmisteella tai menetelmällä, joka käyttöolosuhteissaan ei ole vaarallinen tai on vähemmän vaarallinen työntekijän terveydelle tai turvallisuudelle.

               (11)

               Formaldehydin käsittelystä aiheutuu käyttäjille vakavia riskejä, joten tällainen korvaamiseen perustuva lähestymistapa on asianmukainen myös kyseisen lisäaineen tapauksessa, kun otetaan huomioon asetuksella (EY) N:o 1831/2003 tavoiteltu ihmisten terveyden ja käyttäjien etujen korkeatasoisen suojelun varmistamisen tavoite ja Euroopan parlamentin ja neuvoston asetuksessa (EY) N:o 178/2002 (15) säädetty ennalta varautumisen periaate.

               (12)

               Mitä tulee mahdollisiin formaldehydille vaihtoehtoisiin tuotteisiin säilöntäaineiden funktionaaliseen ryhmään kuuluvana lisäaineena, useilla lisäaineilla on unionissa nykyisin hyväksyntä tässä samassa funktionaalisessa ryhmässä.

               (13)

               Mitä tulee mahdollisiin formaldehydille vaihtoehtoisiin tuotteisiin hygieniaa edistävien aineiden funktionaaliseen ryhmään (16) kuuluvana lisäaineena, parhaillaan on käynnissä tutkimustoimintaa sellaisten lisäaineiden kehittämiseksi, jotka olisivat sekä turvallisia että tehokkaita rehun mikrobiologisen saastumisen vähentämisessä. Tässä funktionaalisessa ryhmässä on jo hyväksytty lisäaine (17), jota pidetään erilaisesta toimintamekanismistaan huolimatta vaihtoehtona patogeenisten bakteerien, kuten Salmonella spp:n, vähentämiseksi rehussa ilman, että siitä aiheutuisi samanlaista haittaa käyttäjien turvallisuuden kannalta kuin formaldehydin käytöstä. Kyseiseen funktionaaliseen ryhmään kuuluvien muiden lisäaineiden hyväksynnästä on jätetty useita hakemuksia, joita arvioidaan parhaillaan asetuksen (EY) N:o 1831/2003 mukaisesti. Muut hyväksytyt rehun lisäaineet voivat lisäksi eläintuotantoon vaikuttavina lisäaineina parantaa eläintuotteiden laatua vähentämällä Salmonella spp:n kaltaisten enteropatogeenien aiheuttamaa saastumista.

               (14)

               Sen lisäksi, että kaavailluissa käyttötarkoituksissa rehussa on mahdollista käyttää formaldehydin sijaan vaihtoehtoisia tuotteita, hygieniavaatimusten ja hyvien käytänteiden täytäntöönpano koko rehuketjussa, siten kuin asiasta säädetään Euroopan parlamentin ja neuvoston asetuksessa (EY) N:o 183/2005 (18), edistää rehun turvallisuutta ja laatua ennaltaehkäisevällä lähestymistavalla. Näissä puitteissa säädetään muun muassa erityisistä hygieniatoimenpiteistä salmonellan saastuttaman rehun valvomiseksi, ehkäisemiseksi ja käsittelemiseksi.

               (15)

               Edellä mainituista seikoista seuraa, että formaldehydin hyödyt eivät kompensoi sen terveysriskejä, kun otetaan huomioon formaldehydin haitalliset vaikutukset ainetta käsittelevien käyttäjien terveyteen samoin kuin ennalta varautumisen periaatteen soveltaminen työntekijöiden terveyden suojelussa ja se, että formaldehydin kaavailtuihin käyttötarkoituksiin rehussa on saatavilla joitakin vaihtoehtoisia tuotteita ja toimenpiteitä, joista ei aiheudu samanlaista haittaa ihmisten turvallisuuden kannalta. Siten asetuksen (EY) N:o 1831/2003 5 artiklassa säädetyt hyväksynnän edellytykset eivät täyty ja näin ollen formaldehydin hyväksyntä rehun lisäaineena käytettäväksi säilöntäaineena ja hygieniaa edistävänä aineena olisi evättävä.

               (16)

               Koska formaldehydin käytön jatkaminen saattaa aiheuttaa riskin ihmisten terveydelle, funktionaaliseen ryhmään ”säilöntäaineet” kuuluva, enintään kuuden kuukauden ikäisille sioille tarkoitetussa rasvattomassa maidossa käytettävä lisäaine ja sitä sisältävät esiseokset olisi poistettava markkinoilta mahdollisimman pian. Käytännön syistä olisi kuitenkin sallittava kestoltaan rajoitettu ajanjakso kyseisten tuotteiden nykyisten varastojen markkinoilta poistamista varten, jotta toimijat voivat asianmukaisesti noudattaa markkinoiltapoistamisvelvoitetta. Näin ollen olisi myös sallittava rajoitettu ajanjakso, jonka aikana markkinoilta on poistettava lisäainetta tai esiseoksia sisältävä rasvaton maito ja tällaista rasvatonta maitoa sisältävät rehuseokset, jotta otetaan huomioon näiden tuotteiden käyttö rehuketjussa.

               (17)

               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Hyväksynnän epääminen
   Evätään formaldehydin hyväksyntä lisäaineiden luokkaan ”teknologiset lisäaineet” ja funktionaalisiin ryhmiin ”säilöntäaineet” ja ”hygieniaa edistävät aineet” kuuluvana eläinten rehun lisäaineena.
   2 artikla
   Poistaminen markkinoilta
   1.   Lisäaineiden luokkaan ”teknologiset lisäaineet” ja funktionaaliseen ryhmään ”säilöntäaineet” kuuluvana lisäaineena enintään kuuden kuukauden ikäisille sioille tarkoitetussa rasvattomassa maidossa käytettävän formaldehydin ja kyseistä lisäainetta sisältävien esiseosten varastot on poistettava markkinoilta mahdollisimman pian ja viimeistään 28 päivänä toukokuuta 2018.
   2.   Rasvaton maito, joka sisältää edellä 1 kohdassa tarkoitettua lisäainetta tai siinä tarkoitettuja esiseoksia, ja tällaista rasvatonta maitoa sisältävät rehuseokset, jotka on tuotettu ennen 28 päivää toukokuuta 2018 on poistettava markkinoilta mahdollisimman pian ja viimeistään 28 päivänä elokuuta 2018.
   3 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 7 päivänä helmikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 268, 18.10.2003, s. 29.

      (2)  Neuvoston direktiivi 70/524/ETY, annettu 23 päivänä marraskuuta 1970, rehujen lisäaineista (EYVL L 270, 14.12.1970, s. 1).

      (3)  Forty-third Commission Directive 83/466/EEC of 28 July 1983 amending the Annexes to Council Directive 70/524/EEC concerning additives in feeding stuffs (EYVL L 255, 15.9.1983, s. 28). Lisäaineen kemiallista kuvausta täsmennettiin eläinten ruokinnassa käytettävistä lisäaineista annetun neuvoston direktiivin 70/524/ETY liitteiden muuttamisesta 8 päivänä heinäkuuta 1985 annetulla komission direktiivillä 85/429/ETY (EYVL L 245, 12.9.1985, s. 1).

      (4)  Komission asetus (EY) N:o 1451/2007, annettu 4 päivänä joulukuuta 2007, biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun kymmenvuotisen työohjelman toisesta vaiheesta (EUVL L 325, 11.12.2007, s. 3).

      (5)  Euroopan parlamentin ja neuvoston direktiivi 98/8/EY, annettu 16 päivänä helmikuuta 1998, biosidituotteiden markkinoille saattamisesta (EYVL L 123, 24.4.1998, s. 1).

      (6)  Euroopan parlamentin ja neuvoston asetus (EU) N:o 528/2012, annettu 22 päivänä toukokuuta 2012, biosidivalmisteiden asettamisesta saataville markkinoilla ja niiden käytöstä (EUVL L 167, 27.6.2012, s. 1).

      (7)  Komission päätös 2013/204/EU, annettu 25 päivänä huhtikuuta 2013, tuotetyypissä 20 käytetyn formaldehydin jättämisestä pois biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY liitteestä I, I A tai I B (EUVL L 117, 27.4.2013, s. 18).

      (8)  EFSA Journal 2014;12(2):3561 ja EFSA Journal 2014;12(2)3562.

      (9)  EFSA Journal 2014;12(7):3790.

      (10)  Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).

      (11)  Komission päätös 2014/113/EU, annettu 3 päivänä maaliskuuta 2014, kemiallisten aineiden työperäisen altistuksen raja-arvoja käsittelevän tiedekomitean perustamisesta ja päätöksen 95/320/EY kumoamisesta (EUVL L 62, 4.3.2014, s. 18).

      (12)  SCOEL/REC/125. Saatavilla osoitteessa https://publications.europa.eu/en/publication-detail/-/publication/7a7ae0c9-c03d-11e6-a6db-01aa75ed71a1

      (13)  Työturvallisuuden ja työterveyden neuvoa-antava komitea perustettiin työturvallisuuden ja työterveyden neuvoa-antavan komitean perustamisesta 22 päivänä heinäkuuta 2003 tehdyllä neuvoston päätöksellä 2003/C 218/01 (EUVL C 218, 13.9.2003, s. 1).

      (14)  Euroopan parlamentin ja neuvoston direktiivi 2004/37/EY, annettu 29 päivänä huhtikuuta 2004, työntekijöiden suojelemisesta syöpäsairauden vaaraa aiheuttaville tekijöille tai perimän muutoksia aiheuttaville aineille altistumiseen työssä liittyviltä vaaroilta (kuudes neuvoston direktiivin 89/391/ETY 16 artiklan l kohdassa tarkoitettu erityisdirektiivi) (EUVL L 158, 30.4.2004, s. 50).

      (15)  Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).

      (16)  Tämä funktionaalinen ryhmä on perustettu tekniikan ja tieteen kehityksen seurauksena Euroopan parlamentin ja neuvoston asetuksen (EY) N:o 1831/2003 muuttamisesta uuden rehun lisäaineiden funktionaalisen ryhmän perustamiseksi 9 päivänä joulukuuta 2015 annetulla Euroopan parlamentin ja neuvoston asetuksella (EU) 2015/2294 (EUVL L 324, 10.12.2015, s. 3).

      (17)  Komission täytäntöönpanoasetus (EU) 2017/940, annettu 1 päivänä kesäkuuta 2017, muurahaishapon hyväksymisestä kaikkien eläinlajien rehun lisäaineena (EUVL L 142, 2.6.2017, s. 40).

      (18)  Euroopan parlamentin ja neuvoston asetus (EY) N:o 183/2005, annettu 12 päivänä tammikuuta 2005, rehuhygieniaa koskevista vaatimuksista (EUVL L 35, 8.2.2005, s. 1).


title: Komission täytäntöönpanoasetus (EU) 2018/185, annettu 7 päivänä helmikuuta 2018, täytäntöönpanoasetuksen (EU) N:o 540/2011 muuttamisesta tehoaineen penflufeeni hyväksymisedellytysten osalta (ETA:n kannalta merkityksellinen teksti. )

text:
                  8.2.2018

                  FI

                  Euroopan unionin virallinen lehti

                  L 34/13

            KOMISSION TÄYTÄNTÖÖNPANOASETUS (EU) 2018/185,
      annettu 7 päivänä helmikuuta 2018,
      täytäntöönpanoasetuksen (EU) N:o 540/2011 muuttamisesta tehoaineen penflufeeni hyväksymisedellytysten osalta
      (ETA:n kannalta merkityksellinen teksti)
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 13 artiklan 2 kohdan c alakohdan,
      sekä katsoo seuraavaa:

                  (1)

                  Komission täytäntöönpanoasetuksella (EU) N:o 1031/2013 (2) hyväksyttiin tehoaine penflufeeni ja sisällytettiin se komission täytäntöönpanoasetuksen (EU) N:o 540/2011 liitteessä olevaan B osaan (3). Hyväksyntä myönnettiin ainoastaan siemenperunoiden mukuloiden käsittelyyn ennen istutusta tai sen aikana, rajoitettuna niin, että penflufeenilla käsiteltyjä perunoita saa istuttaa samalle pellolle vain joka kolmas vuosi.

                  (2)

                  Asetuksen (EY) N:o 1107/2009 7 artiklan 1 kohdan mukaisesti tehoaineen tuottaja Bayer CropScience AG toimitti 13 päivänä toukokuuta 2014 Yhdistyneelle kuningaskunnalle, joka oli nimetty esitteleväksi jäsenvaltioksi, hakemuksen, jolla se haki muutosta penflufeenin hyväksymisedellytyksiin, jotta sitä voitaisiin käyttää muihin siemeniin. Asiakirja-aineistossa tuotiin esiin käyttö ohraan ja vehnään. Kyseisen asetuksen 9 artiklan 3 kohdan mukaisesti Yhdistynyt kuningaskunta ilmoitti 16 päivänä kesäkuuta 2014 hakijalle, muille jäsenvaltioille, Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, ja komissiolle, että hakemus voidaan ottaa käsiteltäväksi.

                  (3)

                  Esittelevä jäsenvaltio arvioi tehoaineen penflufeeni uutta käyttötapaa asetuksen (EY) 1107/2009 4 artiklan säännösten mukaisesti suhteessa siihen, mitkä ovat sen mahdolliset vaikutukset ihmisten ja eläinten terveydelle sekä ympäristölle, ja toimitti arviointikertomusluonnoksen komissiolle ja elintarviketurvallisuusviranomaiselle 5 päivänä elokuuta 2015. Hakijalta pyydettiin lisätietoja kyseisen asetuksen 12 artiklan 3 kohdan mukaisesti. Yhdistynyt kuningaskunta arvioi lisätiedot ja toimitti päivitetyn arviointikertomusluonnoksen komissiolle ja elintarviketurvallisuusviranomaiselle 8 päivänä heinäkuuta 2016.

                  (4)

                  Elintarviketurvallisuusviranomainen ilmoitti 3 päivänä marraskuuta 2016 komissiolle päätelmänsä (4) siitä, voidaanko tehoaineen penflufeeni uusien käyttötapojen odottaa täyttävän asetuksen (EY) N:o 1107/2009 4 artiklassa säädetyt hyväksymiskriteerit. Komissio esitti penflufeenia koskevaan tarkastelukertomukseen tehtävää lisäystä koskevan luonnoksen ja asetusehdotuksen pysyvälle kasvi-, eläin-, elintarvike- ja rehukomitealle 23 päivänä tammikuuta 2017.

                  (5)

                  Hakijaa kehotettiin esittämään huomautuksia tarkastelukertomukseen tehtävästä lisäyksestä.

                  (6)

                  Asetuksen (EY) N:o 1107/2009 4 artiklassa säädettyjen hyväksymiskriteerien täyttyminen on osoitettu vähintään yhden kyseistä tehoainetta sisältävän kasvinsuojeluaineen yhden tai useamman edustavan käyttötarkoituksen osalta, kun kasvinsuojeluainetta käytetään kylvettävien tai istutettavien siementen tai muun lisäysaineiston käsittelyyn. Sen vuoksi on aiheellista peruuttaa rajoitus, jolla penflufeenin käyttö rajataan ainoastaan siemenperunoiden mukuloihin, ja sallia sen käyttö myös muihin siemeniin tai muuhun lisäysaineistoon.

                  (7)

                  Asetuksen (EY) N:o 1107/2009 13 artiklan 2 kohdan sekä 6 artiklan mukaisesti ja tieteellisen ja teknisen nykytietämyksen perusteella on aiheellista muuttaa hyväksymisedellytyksiä ja toisaalta säilyttää tiettyjä edellytyksiä ja rajoituksia sekä vaatia hakijaa toimittamaan vahvistavia tietoja ensimmäisen hyväksynnän osalta.

                  (8)

                  Täytäntöönpanoasetuksessa (EU) N:o 1031/2013 edellytettiin, että hakija toimittaa vahvistavia tietoja linnuille aiheutuvasta pitkäaikaisesta riskistä kahden vuoden kuluessa asetuksen voimaantulosta. Tämän vaatimuksen katsotaan täyttyneen, sillä hakija on toimittanut kyseiset tiedot osana asiakirja-aineistoa, jolla haettiin muutosta tehoaineen penflufeeni hyväksymisedellytyksiin. Jäsenvaltioiden olisi hyödynnettävä näitä uusia tietoja ja tarkastettava tarvittaessa kansalliset luvat, jotka koskevat penflufeenia sisältäviä tuotteita.

                  (9)

                  Täytäntöönpanoasetuksessa (EU) N:o 1031/2013 vaadittiin lisäksi, että kaupallisesti valmistetun teknisen aineiston spesifikaatio toimitetaan komissiolle. Tämän vaatimuksen katsotaan täyttyneen, sillä Yhdistynyt kuningaskunta on arvioinut kyseiset tiedot tehoaineen penflufeeni hyväksymisedellytysten muuttamista koskevan menettelyn yhteydessä.

                  (10)

                  Täytäntöönpanoasetuksen (EU) N:o 540/2011 liitettä olisi sen vuoksi muutettava.

                  (11)

                  Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

            ON HYVÄKSYNYT TÄMÄN ASETUKSEN:
      1 artikla
      Täytäntöönpanoasetuksen (EU) N:o 540/2011 muuttaminen
      Muutetaan täytäntöönpanoasetuksen (EU) N:o 540/2011 liite tämän asetuksen liitteen mukaisesti.
      2 artikla
      Voimaantulo
      Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 7 päivänä helmikuuta 2018.

               Komission puolesta

               Puheenjohtaja

            Jean-Claude JUNCKER

         (1)  EUVL L 309, 24.11.2009, s. 1.

         (2)  Komission täytäntöönpanoasetus (EU) N:o 1031/2013, annettu 24 päivänä lokakuuta 2013, tehoaineen penflufeeni hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 283, 25.10.2013, s. 17).

         (3)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

         (4)  EFSA Journal 2016; 14(11):4604. Saatavilla verkossa osoitteessa www.efsa.europa.eu

         LIITE
         Korvataan täytäntöönpanoasetuksen (EU) N:o 540/2011 liitteessä olevassa B osassa rivillä 55, penflufeeni, sarake ”Erityiset säännökset” seuraavasti:

            ”A OSA
            Lupa voidaan myöntää ainoastaan siementen tai muun lisäysaineiston käsittelyyn ennen kylvöä tai istutusta tai niiden aikana, rajoitettuna yhteen käyttökertaan joka kolmas vuosi samalla pellolla.
            B OSA
            Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöön panemiseksi on otettava huomioon elintarvikeketjua ja eläinten terveyttä käsittelevässä pysyvässä komiteassa 15. maaliskuuta 2013 valmiiksi saadun penflufeenia koskevan tarkastelukertomuksen päätelmät ja erityisesti sen lisäykset I ja II sekä pysyvässä kasvi-, eläin-, elintarvike- ja rehukomiteassa 13. joulukuuta 2017 valmiiksi saadun penflufeenia koskevan tarkastelukertomuksen lisäystä koskevat päätelmät ja erityisesti sen lisäykset I ja II.
            Tässä kokonaisarvioinnissa jäsenvaltioiden on kiinnitettävä erityistä huomiota

                        a)

                        käyttäjien suojeluun;

                        b)

                        linnuille aiheutuvaan pitkäaikaiseen riskiin;

                        c)

                        pohjaveden suojeluun, kun ainetta käytetään alueilla, joilla on herkkä maaperä ja/tai epäsuotuisat ilmasto-olot;

                        d)

                        jäämiin pintavedessä, jota otetaan juomavesikäyttöön alueilla tai alueilta, joilla käytetään penflufeenia sisältäviä tuotteita.

                  Käyttöedellytyksiin on tarvittaessa sisällyttävä riskinhallintatoimenpiteitä.
            Hakijan on toimitettava vahvistavat tiedot metaboliitin M01 (penflufeeni-3-hydroksi-butyyli) merkityksestä pohjaveden kannalta, jos penflufeeni luokitellaan Euroopan parlamentin ja neuvoston asetuksen (EY) N:o 1272/2008 (*1) mukaisesti ”kategoriaan 2 kuuluvaksi syöpää aiheuttavaksi aineeksi”. Hakijan on toimitettava kyseiset tiedot komissiolle, jäsenvaltioille ja elintarviketurvallisuusviranomaiselle kuuden kuukauden kuluessa kyseistä ainetta koskevan luokittelupäätöksen tiedoksi antamisesta.


title: Komission täytäntöönpanoasetus (EU) 2018/200, annettu 9 päivänä helmikuuta 2018, Libyan tilanteen johdosta määrättävistä rajoittavista toimenpiteistä annetun neuvoston asetuksen (EU) 2016/44 muuttamisesta

text:
               10.2.2018

               FI

               Euroopan unionin virallinen lehti

               L 38/11

         KOMISSION TÄYTÄNTÖÖNPANOASETUS (EU) 2018/200,
   annettu 9 päivänä helmikuuta 2018,
   Libyan tilanteen johdosta määrättävistä rajoittavista toimenpiteistä annetun neuvoston asetuksen (EU) 2016/44 muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Libyan tilanteen johdosta määrättävistä rajoittavista toimenpiteistä ja päätöksen 2011/137/YUTP kumoamisesta 31 päivänä heinäkuuta 2015 annetun neuvoston päätöksen (YUTP) 2015/1333 (1),
   ottaa huomioon Libyan tilanteen johdosta määrättävistä rajoittavista toimenpiteistä ja asetuksen (EU) N:o 204/2011 kumoamisesta 18 päivänä tammikuuta 2016 annetun neuvoston asetuksen (EU) 2016/44 (2) ja erityisesti sen 20 artiklan b alakohdan,
   sekä katsoo seuraavaa:

               (1)

               Asetuksen (EU) 2016/44 liitteessä V luetellaan alukset, jotka Yhdistyneiden kansakuntien pakotekomitea on nimennyt Yhdistyneiden kansakuntien turvallisuusneuvoston päätöslauselmassa 2146 (2014) olevan 11 kohdan mukaisesti. Kyseisiltä aluksilta on asetuksen (EU) 2016/44 nojalla kielletty muun muassa Libyasta peräisin olevan raakaöljyn lastaaminen, kuljetus ja purkaminen sekä pääsy unionin alueella oleviin satamiin.

               (2)

               Yhdistyneiden kansakuntien turvallisuusneuvoston komitea muutti 2 päivänä helmikuuta 2018 aluksen CAPRICORN merkintää niiden alusten luettelossa, joihin sovelletaan rajoittavia toimenpiteitä. Sen vuoksi olisi muutettava asetuksen (EU) 2016/44 liitettä V.

               (3)

               Jotta tässä asetuksessa säädetyillä toimenpiteillä olisi tavoiteltu vaikutus, asetuksen olisi tultava voimaan välittömästi,

         ON HYVÄKSYNYT TÄMÄN ASETUKSEN:
   1 artikla
   Muutetaan neuvoston asetuksen (EU) 2016/44 liite V tämän asetuksen liitteen mukaisesti.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 9 päivänä helmikuuta 2018.

            Komission puolesta,

            puheenjohtajan nimissä

            Ulkopolitiikan välineiden hallinnon päällikkö

      (1)  EUVL L 206, 1.8.2015, s. 34.

      (2)  EUVL L 12, 19.1.2016, s. 1.

      LIITE
      Muutetaan asetuksen (EU) 2016/44 liite V seuraavasti:
      Korvataan kohta:

                     ”1.

                     Nimi: CAPRICORN
                     Merkitty luetteloon päätöslauselman 2146 (2014), sellaisena kuin se on muutettuna ja laajennettuna päätöslauselman 2362 (2017) 2 kohdalla, 10 kohdan a ja b alakohdan nojalla (kielto lastata, kuljettaa tai purkaa lasti aluksesta; kielto tulla satamiin). Komitea uusi merkinnän 18.1.2018 päätöslauselman 2146 11 kohdan nojalla, ja se on voimassa 17.4.2018 asti, ellei komitea lopeta sitä aikaisemmin päätöslauselman 2146 12 kohdan nojalla. Lippuvaltio: tuntematon.

                        Lisätietoja:

                     Luetteloon merkitsemisen päivämäärä 21.7.2017. IMO: 8900878. Alus oli 21.9.2017 Yhdistyneiden arabiemiirikuntien lähistöllä kansainvälisillä vesillä.”

      seuraavasti:

                     ”1.

                     Nimi: NADINE
                     Merkitty luetteloon päätöslauselman 2146 (2014), sellaisena kuin se on muutettuna ja laajennettuna päätöslauselman 2362 (2017) 2 kohdalla, 10 kohdan a ja b alakohdan nojalla (kielto lastata, kuljettaa tai purkaa lasti aluksesta; kielto tulla satamiin). Komitea uusi merkinnän 18.1.2018 päätöslauselman 2146 11 kohdan nojalla, ja se on voimassa 17.4.2018 asti, ellei komitea lopeta sitä aikaisemmin päätöslauselman 2146 12 kohdan nojalla. Lippuvaltio: Palau.

                        Lisätietoja:

                     Luetteloon merkitsemisen päivämäärä 21.7.2017. IMO: 8900878. Alus oli 19.1.2018 Muscatin (Oman) rannikon lähellä, aluevesien ulkopuolella.”


title: Neuvoston täytäntöönpanoasetus (EU) 2018/197, annettu 9 päivänä helmikuuta 2018, tiettyjen rajoittavien erityistoimenpiteiden käyttöönotosta Kongon demokraattista tasavaltaa koskevaa aseidenvientikieltoa rikkovia henkilöitä vastaan annetun neuvoston asetuksen (EY) N:o 1183/2005 9 artiklan täytäntöönpanosta

text:
               10.2.2018

               FI

               Euroopan unionin virallinen lehti

               L 38/2

         NEUVOSTON TÄYTÄNTÖÖNPANOASETUS (EU) 2018/197,
   annettu 9 päivänä helmikuuta 2018,
   tiettyjen rajoittavien erityistoimenpiteiden käyttöönotosta Kongon demokraattista tasavaltaa koskevaa aseidenvientikieltoa rikkovia henkilöitä vastaan annetun neuvoston asetuksen (EY) N:o 1183/2005 9 artiklan täytäntöönpanosta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tiettyjen rajoittavien erityistoimenpiteiden käyttöönotosta Kongon demokraattista tasavaltaa koskevaa aseidenvientikieltoa rikkovia henkilöitä vastaan 18 päivänä heinäkuuta 2005 annetun neuvoston asetuksen (EY) N:o 1183/2005 (1) ja erityisesti sen 9 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 18 päivänä heinäkuuta 2005 asetuksen (EY) N:o 1183/2005.

               (2)

               Yhdistyneiden kansakuntien turvallisuusneuvoston päätöslauselman 1533 (2004) nojalla perustettu Yhdistyneiden kansakuntien turvallisuusneuvoston komitea lisäsi 1 päivänä helmikuuta 2018 neljä henkilöä luetteloon, joka koskee henkilöitä ja yhteisöjä, joihin kohdistetaan rajoittavia toimenpiteitä. Nämä henkilöt olisi sen vuoksi lisättävä asetuksen (EY) N:o 1183/2005 liitteeseen I. Koska kaksi näistä henkilöistä oli jo nimetty kyseisen asetuksen liitteessä I a, heidät olisi poistettava kyseisen päätöksen liitteestä I a ja nimettävä kyseisen asetuksen liitteessä I.

               (3)

               Asetuksen (EY) N:o 1183/2005 liite I ja I a olisi näin ollen muutettava tämän mukaisesti,

         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 1183/2005 liite I tämän asetuksen liitteen I mukaisesti.
   2 artikla
   Muutetaan asetuksen (EY) N:o 1183/2005 liite I a tämän asetuksen liitteen II mukaisesti.
   3 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 9 päivänä helmikuuta 2018.

            Neuvoston puolesta

            Puheenjohtaja

         E. ZAHARIEVA

      (1)  EUVL L 193, 23.7.2005, s. 1.

      LIITE I
      Lisätään alla luetellut henkilöt asetuksen (EY) N:o 1183/2005 liitteessä I olevassa a) osassa olevaan luetteloon:

                     ”32.

                     Muhindo Akili Mundos (alias: a) Charles Muhindo Akili Mundos; b) Akili Muhindo; c) Muhindo Mundos)

               Asema: a) Kongon demokraattisen tasavallan asevoimien (FARDC) kenraali, 31. prikaatin komentaja; b) FARDC:n prikaatikenraali
         Syntymäaika: 10. marraskuuta 1972
         Syntymäpaikka: Kongon demokraattinen tasavalta
         Kansalaisuus: Kongon demokraattinen tasavalta
         YK merkinnyt luetteloon: 1. helmikuuta 2018
         Muita tietoja: Muhindo Akili Mundos on FARDC:n kenraali, 31. prikaatin komentaja. Hänet nimitettiin FARDC:n operatiivisen sektorin komentajaksi Benin ja Luberon alueilla, mukaan lukien operaatio Sukola I Allied Democratic Forces (ADF) -ryhmää vastaan syyskuussa 2014. Hän oli tässä asemassa kesäkuuhun 2015 asti. Uhkaa lisäksi Kongon demokraattisen tasavallan rauhaa, vakautta ja turvallisuutta YK:n turvallisuusneuvoston päätöslauselman 2293 7 kohdan e alakohdan mukaisesti.
         Lisätietoja, jotka on saatu pakotekomitean toimittamasta selostuksesta luetteloon merkitsemisen perustelemiseksi:
         Luetteloon merkitsemisen perusteet:
         Muhindo Akili Mundos merkittiin luetteloon 1. helmikuuta 2018 YK:n turvallisuusneuvoston päätöslauselman 2293 (2016) 7 kohdan e alakohdassa esitettyjen perusteiden mukaisesti sellaisina kuin ne on vahvistettu päätöslauselmassa 2360 (2017).
         Lisätietoja:
         Muhindo Akili Mundos oli Kongon armeijan komentajana vastuussa ADF:n vastaisista sotilasoperaatioista Sukola I -operaation aikana elokuusta 2014 kesäkuuhun 2015. Mundon komennuksessa ollut FARDC:n yksikkö ei toimillaan ehkäissyt ihmisoikeusrikkomuksia, kuten siviileihin kohdistettuja hyökkäyksiä, joihin ADF syyllistyi. Mundos värväsi ja varusti paikallisten aseellisten ryhmien entisiä taistelijoita osallistumaan laittomiin teloituksiin ja joukkomurhiin, joita ADF toteutti.
         FARDC:n Sukola I -operaation komentajana olleessaan Mundos komensi myös ADF:n ADF-Mwalika -alaryhmän joukkoja, ja toimitti niille tukea. ADF-Mwalika toteutti Mundon komennossa siviileihin kohdistettuja hyökkäyksiä. Mundon komennossa olleet FARDC:n taistelijat antoivat ADF-Mwalikalle lisätukea näiden operaatioiden aikana.

                     33.

                     Guidon Shimiray Mwissa

               Syntymäaika: 13. maaliskuuta 1980
         Syntymäpaikka: Kigoma, Walikale, Kongon demokraattinen tasavalta
         YK merkinnyt luetteloon: 1. helmikuuta 2018
         Muita tietoja: Valmistui Mpofissa ylemmän perusasteen oppilaitoksesta (humanités sociales); liittyi 16-vuotiaana She Kasikilan komentamaan aseelliseen ryhmään; liittyi Kasikilan kanssa FARDC:hen muodostaen Kasikilan S3-pataljoonan; loukkaantui vuonna 2007, minkä jälkeen liittyi Mai Mai Simbaan, jonka komentajana toimi tuolloin ”Mando”; osallistui vuonna 2008 NDC:n luomiseen, oli Aigle Lemabé -prikaatin apulaiskomentaja. Uhkaa lisäksi Kongon demokraattisen tasavallan rauhaa, vakautta ja turvallisuutta YK:n turvallisuusneuvoston päätöslauselman 2293 7 kohdan g alakohdan mukaisesti.
         Lisätietoja, jotka on saatu pakotekomitean toimittamasta selostuksesta luetteloon merkitsemisen perustelemiseksi:
         Luetteloon merkitsemisen perusteet:
         Guidon Shimiray Mwissa merkittiin luetteloon 1. helmikuuta 2018 YK:n turvallisuusneuvoston päätöslauselman 2293 (2016) 7 kohdan g alakohdassa esitettyjen perusteiden mukaisesti sellaisina kuin ne on vahvistettu päätöslauselmassa 2360 (2017).
         Lisätietoja:
         ”Kenraali” Guidon Shimiray Mwissa erosi Nduma defense du Congo:sta (NDC) ja loi oman ryhmänsä NDC-R vuonna 2014.
         Guidon Shimiray Mwissan johtama NDC-R käyttää lapsisotilaita ja lähettää heitä aseellisiin konflikteihin. NDC-R:ää syytetään myös ihmisoikeusrikkomuksista itäisissä maakunnissa sekä laittomien verojen keruusta kullankaivausalueilla ja tuottojen käyttämisestä aseiden ostamiseen Kongon demokraattista tasavaltaa koskevan aseidenvientikiellon vastaisesti.

                     34.

                     Lucien Nzambamwita (alias: André Kalume)

               Syntymäaika: 1966
         Syntymäpaikka: Cellule Nyagitabire, Ruvunen sektori, Kinyamin kunta, Byumban prefektuuri, Ruanda
         Kansalaisuus: Ruanda
         YK merkinnyt luetteloon: 1. helmikuuta 2018
         Muita tietoja: Uhkaa Kongon demokraattisen tasavallan rauhaa, vakautta ja turvallisuutta YK:n turvallisuusneuvoston päätöslauselman 2293 7 kohdan j alakohdan mukaisesti.
         Lisätietoja, jotka on saatu pakotekomitean toimittamasta selostuksesta luetteloon merkitsemisen perustelemiseksi:
         Luetteloon merkitsemisen perusteet:
         Lucien Nzambamwita merkittiin luetteloon 1. helmikuuta 2018 YK:n turvallisuusneuvoston päätöslauselman 2293 (2016) 7 kohdan j alakohdassa esitettyjen perusteiden mukaisesti sellaisina kuin ne on vahvistettu päätöslauselmassa 2360 (2017).
         Lisätietoja:
         Lucien Nzambamwita (alias André Kalume) on Kongon demokraattisessa tasavallassa toimivan Ruandan vapautusarmeijan (FDLR) sotilasjohtaja; FDLR vaarantaa Kongon demokraattisen tasavallan rauhaa, vakautta ja turvallisuutta ja on vastuussa ihmisoikeusrikkomuksista, kuten siviileihin kohdistuvista teoista ja surmista. Päätöslauselman 1533 komitea merkitsi FDLR:n pakotelistalle 31. joulukuuta 2012.

                     35.

                     Gédéon Kyungu Mutanga Wa Bafunkwa Kanonga

               Asema: Katanganin kapinallisjohtaja
         Syntymäaika: 1974
         Syntymäpaikka: Manonon alue, Katangan maakunta (nyt Tanganyikan maakunta)
         YK merkinnyt luetteloon: 1. helmikuuta 2018
         Muita tietoja: Gédéon Kyungu kuuluu etniseen ryhmään Balubakat. Alemman perusasteen opinnot Likasissa, ylemmän perusasteen opinnot Manonossa, tutkinto pedagogiassa. Liittyi vuonna 1999 Mai Mai -liikkeeseen, johti vuodesta 2003 yhtä aktiivisinta ryhmää Katangan maakunnassa. Tapasi vuonna 2006 YK:n rauhanturvajoukkoja osallistuakseen aseistariisunta-, demobilisaatio- ja sopeuttamisprosessiin. Pakeni vankilasta vuonna 2011 ja antautui lokakuussa 2016. Uhkaa Kongon demokraattisen tasavallan rauhaa, vakautta ja turvallisuutta YK:n turvallisuusneuvoston päätöslauselman 2293 7 kohdan e alakohdan mukaisesti.
         Lisätietoja, jotka on saatu pakotekomitean toimittamasta selostuksesta luetteloon merkitsemisen perustelemiseksi:
         Luetteloon merkitsemisen perusteet:
         Gédéon Kyungu Mutanga Wa Bafunkwa Kanonga merkittiin luetteloon 1. helmikuuta 2018 YK:n turvallisuusneuvoston päätöslauselman 2293 (2016) 7 kohdan e alakohdassa esitettyjen perusteiden mukaisesti sellaisina kuin ne on vahvistettu päätöslauselmassa 2360 (2017).
         Lisätietoja:
         Ollessaan vuosina 2011–2014 puolisotilaallisten Bakata Katanga (alias Kata Katanga) -joukkojen johtaja Gédéon Kyungu Mutanga osallistui vakaviin ihmisoikeusrikkomuksiin, kuten siviilien surmaamisiin ja hyökkäyksiin heitä vastaan, erityisesti Katangan maakunnan maaseutualueilla. Vakaviin ihmisoikeusloukkauksiin ja sotarikoksiin, kuten siviileihin kohdistettuihin hyökkäyksiin, Kongon demokraattisen tasavallan kaakkoisosassa syyllistyneen aseellisen Bakata Katanga -ryhmän komentajana Gédéon Kyungu Mutanga uhkaa näin ollen Kongon demokraattisen tasavallan rauhaa, vakautta ja turvallisuutta.”

      LIITE II
      Poistetaan alla olevia henkilöitä koskevat merkinnät asetuksen (EY) N:o 1183/2005 liitteessä I a olevasta A osasta:

                     ”9.

                     Gédéon Kyungu Mutanga;

                     13.

                     Muhindo Akili Mundos.”


title: Komission täytäntöönpanoasetus (EU) 2018/198, annettu 7 päivänä helmikuuta 2018, tiettyjen tavaroiden luokittelusta yhdistettyyn nimikkeistöön annetun täytäntöönpanoasetuksen (EU) N:o 716/2012 kumoamisesta

text:
               10.2.2018

               FI

               Euroopan unionin virallinen lehti

               L 38/7

         KOMISSION TÄYTÄNTÖÖNPANOASETUS (EU) 2018/198,
   annettu 7 päivänä helmikuuta 2018,
   tiettyjen tavaroiden luokittelusta yhdistettyyn nimikkeistöön annetun täytäntöönpanoasetuksen (EU) N:o 716/2012 kumoamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 57 artiklan 4 kohdan ja 58 artiklan 2 kohdan,
   sekä katsoo seuraavaa:

               (1)

               Neuvoston asetuksen (ETY) N:o 2658/87 (2) liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tiettyjen tavaroiden luokittelua koskevia säännöksiä.

               (2)

               Komissio luokitteli täytäntöönpanoasetuksella (EU) No 716/2012 (3) kaksi erilaista kapseleina olevaa ternimaitojauhetta yhdistetyn nimikkeistön nimikkeeseen 1901”muualle kuulumattomat nimikkeiden 0401—0404 tuotteista tehdyt elintarvikevalmisteet, joissa ei ole lainkaan kaakaota tai joissa sitä on vähemmän kuin 5 painoprosenttia täysin rasvattomasta aineesta laskettuna”. Tuotteita ei luokiteltu yhdistetyn nimikkeistön nimikkeeseen 2106, koska komissio katsoi, että nimikkeen 1901 nimiketeksti kuvasi kyseessä olevia tuotteita yksityiskohtaisemmin kuin nimikkeen 2106 nimiketeksti.

               (3)

               Komissio lisäsi täytäntöönpanoasetuksella (EU) 2017/1343 (4) yhdistetyn nimikkeistön 19 ryhmään uuden lisähuomautuksen 4 varmistaakseen, että tiettyjen elintarvikevalmisteiden luokittelu on Euroopan unionin tuomioistuimen oikeuskäytännön mukainen. Yhdistetyn nimikkeistön 19 ryhmän uuden lisähuomautuksen 4 nojalla täytäntöönpanoasetuksessa (EY) N:o 716/2012 tarkoitetut kapseleina olevat ternimaitojauheet on luokiteltava nimikkeeseen 2106.

               (4)

               Tämän vuoksi täytäntöönpanoasetus (EU) N:o 716/2012 olisi kumottava, jotta vältetään kapseleina olevien ternimaitojauheiden mahdolliset erilaiset tariffiin luokittelut ja varmistetaan yhdistetyn nimikkeistön yhdenmukainen soveltaminen unionissa.

               (5)

               Tässä asetuksessa säädetyt toimenpiteet ovat tullikoodeksikomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Kumotaan täytäntöönpanoasetus (EU) N:o 716/2012.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 7 päivänä helmikuuta 2018.

            Komission puolesta,

            puheenjohtajan nimissä

         Stephen QUEST

            Pääjohtaja

            Verotuksen ja tulliliiton pääosasto

      (1)  EUVL L 269, 10.10.2013, s. 1.

      (2)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

      (3)  Komission täytäntöönpanoasetus (EU) N:o 716/2012, annettu 30 päivänä heinäkuuta 2012, tiettyjen tavaroiden luokittelusta yhdistettyyn nimikkeistöön (EUVL L 210, 7.8.2012, s. 6).

      (4)  Komission täytäntöönpanoasetus (EU) 2017/1343, annettu 18 päivänä heinäkuuta 2017, tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta (EUVL L 186, 19.7.2017, s. 1).


title: Komission täytäntöönpanoasetus (EU) 2018/507, annettu 26 päivänä maaliskuuta 2018, tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta

text:
               27.3.2018

               FI

               Euroopan unionin virallinen lehti

               L 83/11

         KOMISSION TÄYTÄNTÖÖNPANOASETUS (EU) 2018/507,
   annettu 26 päivänä maaliskuuta 2018,
   tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan e alakohdan,
   sekä katsoo seuraavaa:

               (1)

               Asetuksessa (ETY) N:o 2658/87 vahvistetaan tavaranimikkeistö, jäljempänä ’yhdistetty nimikkeistö’, joka on mainitun asetuksen liitteenä I.

               (2)

               Oikeusvarmuuden vuoksi on tarpeen selkeyttää 15 ryhmän tuotteista valmistettujen kapselien, tablettien, pastillien ja pillereiden luokittelua.

               (3)

               Euroopan unionin tuomioistuimen yhdistetyissä asioissa C-410/08 – C-412/08 (2) antaman tuomion mukaisesti lisäravinteena käytettävät elintarvikevalmisteet, jotka koostuvat pääasiassa kasvi- tai eläinöljystä, johon on lisätty tietty määrä vitamiineja, ja jotka esitetään tullille annostettuina (kapseleina), on luokiteltava nimikkeeseen 2106 (”Muualle kuulumattomat elintarvikevalmisteet”).

               (4)

               Tuomiossaan tuomioistuin selitti, että kyseessä olevien tavaroiden valmistemuoto on ratkaiseva seikka, joka osoittaa niiden tehtävän lisäravinteena, sillä se määrää elintarvikevalmisteiden annostuksen, niiden imeytymistavan ja paikan, jossa niiden oletetaan vaikuttavan. Näin ollen kuori yhdessä sisällön kanssa määrää kyseessä olevien tavaroiden käytön ja luonteen. Se, että elintarvikevalmisteiden pääasialliset raaka-aineet kuuluvat osittain CN-nimikkeisiin 1515 ja 1517, ei estä luokittelemasta niitä nimikkeeseen 2106. Tavaroiden kyseistä ominaisuutta ei voida ottaa huomioon CN-nimikkeissä 1515 ja 1517.

               (5)

               Luokitteluongelmia voisi esiintyä luokiteltaessa muita 15 ryhmän tuotteista valmistettuja elintarvikevalmisteita, joiden koostumus ja käyttötarkoitus on samanlainen kuin edellä mainitussa unionin tuomioistuimen tuomiossa tarkoitetuilla tuotteilla, jotka sisältävät tietyn annoskoon ja jotka esitetään kapseleina, tabletteina, pastilleina tai pillereinä.

               (6)

               Harmonoidun järjestelmän selityksissä todetaan nimikkeen 2106 osalta, että tähän nimikkeeseen kuuluvat lisättyjä vitamiineja ja toisinaan pienen pieniä määriä rautayhdisteitä sisältävät valmisteet, joista usein käytetään nimitystä ”lisäravinteet”, ja jotka ovat usein pakkauksissa, joissa on merkintä, että valmiste on tarkoitettu nautittavaksi terveyden tai hyvinvoinnin säilyttämiseksi.

               (7)

               15 ryhmän tuotteista valmistetut lisäravinteet, jotka esitetään tullille annostettuina, kuten kapseleina, tabletteina, pastilleina tai pillereinä, eivät kuulu mainittuun ryhmään, koska niiden erityinen valmistemuoto osoittaa niiden käyttötarkoituksen lisäravinteena. Lisäravinteet ovat hyvin tietyntyyppisiä elintarvikevalmisteita, jotka mainitaan ainoastaan nimikettä 2106 koskevissa harmonoidun järjestelmän selityksissä ja jotka yleensä esitetään tullille annostettuina. Näin ollen lisäravinteena käytettävät elintarvikevalmisteet, jotka esitetään tullille annostettuina ja jotka on valmistettu 15 ryhmän tuotteista, eivät voi täyttää minkään kyseisen ryhmän nimikkeen vaatimuksia, ja sen vuoksi ne olisi luokiteltava nimikkeeseen 2106.

               (8)

               Yhdistetyn nimikkeistön säännöksissä olisi oikeusvarmuuden vuoksi otettava huomioon edellä mainittu oikeuskäytäntö. Tähän on osittain päästy, kun 21 ryhmään lisättiin komission täytäntöönpanoasetuksella (EU) N:o 698/2013 (3) lisähuomautus 5 ja 19 ryhmään komission täytäntöönpanoasetuksella (EU) 2017/1343 (4) lisähuomautus 4. Johdonmukaisuus ja yhdenmukaisuus näiden aiempien toimenpiteiden kanssa edellyttää, että vastaava lisähuomautus lisätään myös 15 ryhmään.

               (9)

               Näin ollen yhdistetyn nimikkeistön toisen osan 15 ryhmään olisi lisättävä uusi lisähuomautus, jotta nimikkeistön yhdenmukainen tulkinta varmistettaisiin kaikkialla unionissa.

               (10)

               Sen vuoksi asetusta (ETY) N:o 2658/87 olisi muutettava.

               (11)

               Tässä asetuksessa säädetyt toimenpiteet ovat tullikoodeksikomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Lisätään asetuksen (ETY) N:o 2658/87 liitteenä I olevan yhdistetyn nimikkeistön toisen osan 15 ryhmään lisähuomautus 5 seuraavasti:

                  ”5.

                  Ryhmän 15 tuotteista valmistetut elintarvikevalmisteet, jotka esitetään tullille annostettuina, kuten kapseleina, tabletteina, pastilleina tai pillereinä, ja jotka on tarkoitettu käytettäväksi lisäravinteina, eivät kuulu tähän ryhmään. Lisäravinteelle eivät anna olennaista luonnetta yksinomaan sen ainesosat vaan myös sen erityinen valmistemuoto, joka osoittaa sen tehtävän lisäravinteena, sillä se määrää sen annostuksen, imeytymistavan ja paikan, jossa sen oletetaan vaikuttavan. Tällaiset elintarvikevalmisteet on luokiteltava nimikkeeseen 2106, mikäli ne eivät kuulu muualle.”

   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 26 päivänä maaliskuuta 2018.

            Komission puolesta

            Puheenjohtaja

         Jean-Claude JUNCKER

      (1)  EYVL L 256, 7.9.1987, s. 1.

      (2)  Tuomio, annettu 17 päivänä joulukuuta 2009, Swiss Caps AG, C-410/08 – C-412/08, ECLI:EU:C:2009:794.

      (3)  Komission täytäntöönpanoasetus (EU) N:o 698/2013, annettu 19 päivänä heinäkuuta 2013, tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta (EUVL L 198, 23.7.2013, s. 35).

      (4)  Komission täytäntöönpanoasetus (EU) 2017/1343, annettu 18 päivänä heinäkuuta 2017, tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta (EUVL L 186, 19. heinäkuuta 2017, s. 1).